|  |
| --- |
|  |
|  |
|  |
|  |

Valtionavustustoiminnan yhteiskehittämisen ja yhteisten valtionavustuspalvelujen strategisen ohjaamisen yhteistyöryhmän (VA-yhteistyöryhmä) kokous 05/2024

Aika Tiistai 29.10.2024 klo 13-15

Paikka Teams

Jäsenet Vesa Lipponen, valtiovarainministeriö, puheenjohtaja   
Tuula Lybeck, valtiovarainministeriö, varapuheenjohtaja   
Mari Näätsaari, Valtiokonttori   
~~Altti Iiskola, liikenne- ja viestintäministeriö~~   
Matti Hyytinen, maa- ja metsätalousministeriö   
Mikko Lehtonen, oikeusministeriö   
Tiina Kuoppa, opetus- ja kulttuuriministeriö  
Petri Saarukka, puolustusministeriö  
Johanna Herrala, sisäministeriö  
Lassi Kauttonen, sosiaali- ja terveysministeriö  
Jenni Hyvärinen, työ- ja elinkeinoministeriö  
Sanna Takala, ulkoministeriö  
Piritta Sirvio, valtioneuvoston kanslia  
Merja Salmi, valtiovarainministeriö  
Tiina Kotonen-Pekkanen, ympäristöministeriö

Pysyvät asiantuntijat Pauliina Smolander, KEHA-keskus   
Juha Pulkkinen, Innovaatiorahoituskeskus Business Finland   
Virpi Myllykoski, Ruokavirasto   
Timo Mulari (Hanna Heinosen varahenkilö), STEA   
Liisa Huovinen, Suomen Akatemia

Kutsutut asiantuntijat Vesa Hagström, Valtiokonttori, asiakohta 4

Sihteeri Leena Rantala, valtiovarainministeriö

**Pöytäkirja**

**1 Kokouksen avaaminen ja läsnäolijoiden toteaminen**

Puheenjohtaja avasi kokouksen, ja todettiin läsnäolijat. Todettiin ulkoministeriön jäsenvaihdos: Ramses Malatyn tilalle yhteistyöryhmän jäseneksi on tullut Sanna Takala.

**2 Esityslistan hyväksyminen**

**Päätös**: Työryhmä hyväksyi 23.10.2024 päivätyn esityslistan kokouksen työjärjestykseksi.

**3 Edellisen kokouksen pöytäkirjan hyväksyminen**

Liite 1 VA-yhteistyöryhmän kokouksen 04\_2024 pöytäkirja

**Päätös**: Työryhmä hyväksyi edellisen kokouksen (04/2024) pöytäkirjan.

**4 Valtiokonttorin tilannekatsaus**

Liite 2 Valtiokonttorin tilannekatsaus

**Käyttöönottojen ja kehittämistyön tilannekatsaus/ Mari Näätsaari**

Hakuja on auki enemmän kuin koskaan aikaisemmin. Tukipalveluun on tullut aiempaa enemmän yhteydenottoja. Käyttöönotoissa lähestytään vaihetta, jossa eräiden valtionapuviranomaisten koko valtionavustustoiminta on VA-palveluissa. Toimittajavaihdon tilanne näyttää lupaavalta. Riski syksyn road mapin toteutumisessa on pienentynyt. Viime kevään road mapin painopisteet aiheuttivat kehitysvelkaa. Odotuksia ja paineita on paljon, ja väliaikaisratkaisuja joudutaan tekemään. Harmonisointia tarvittaisiin esim. maksatusprosesseihin. Tuotantoympäristö päivittyy jatkuvasti, ei erillisinä julkaisuina. Road mapien käsittelyä käyttöönottojen ohjausryhmässä on tarkoitus kehittää, jotta ko. ohjausryhmältä saadaan tarvittava tieto suunnittelun tueksi.

Käyttöönottosuunnittelua ohjaa tässä tilanteessa kaksi linjausta: 1) palveluihin ei oteta sellaisia uusia hakuja, jotka aiheuttaisivat kehitykseen lisää tehtävää ja 2) käyttöönottoihin ei oteta uusia toimijoita. Järjestelmätoimittajan tiimiä on tarkoitus kasvattaa erillisprojekteihin liittyen vuoden 2025 alusta lähtien, jolloin projektit eivät rasita varsinaista tietojärjestelmäkehitystä.

**Työryhmän keskustelussa esiin nousseet asiat**

Pidettiin tärkeänä, että kehittämistyössä priorisoidaan perustoiminnallisuudet, tunnistetut puutteellisuudet ja kehityskohteet sekä sellaiset asiat, jotka hyödyttävät useita tai kaikkia valtionapuviranomaisia. Todettiin, että väliaikaisratkaisuista pitää päästä eteenpäin. Näkymää valmiusasteeseen (ns. räsymatto) tulisi kehittää siten, että väliaikaisratkaisut ja valmiit erottuisivat paremmin. Perustoiminnallisuuksina mainittiin esimerkiksi raportointi, muutoksenhaku ja muutoshakemukset. Tuotiin esille ulkomaisiin hakijoihin liittyviä teknisiä pulmia.

Kannatettiin linjausta, että uusia toimijoita ei oteta käyttöönottoihin. Tuotiin esiin, että myös nykyisten järjestelmien elinkaaret tulee ottaa huomioon ja ennakoida tulevaa, esimerkiksi elinvoimakeskusten kohdalla.

Kysyttiin Valtiokonttorin henkilöstöresursseista ja yhteiskehittämissuunnitelmista. Vastattiin, että Valtiokonttorin asiantuntijat työskentelevät sekä varsinaisessa kehittämistyössä että erillisprojekteissa ja että tiimiin on tulossa data-analytiikka- ja talousosaamista vuoden 2025 alussa. Yhteiskehittäminen on mainittu kuviossa VA-tietojärjestelmäkehityksen prosessista.

Kysyttiin toimittajavaihdon konkreettista vaikutusta kehittämistyöhön. Vastattiin, että joitakin kokonaisuuksia syksyn road mapilta näyttäisi jäävän vuoden 2025 alkuun, mutta saattaa olla, että toimittajan työ vielä tehostuu.

**Erillisprojektien tilannekatsaus/ Mari Näätsaari**

Innovaatiorahoituskeskus Business Finlandin erillisprojekti on selvitysvaiheessa, esimerkiksi ns. kriittisiä osa-alueita ja riskejä on tunnistettu. Suomen Akatemian erillisprojekti on samoin selvitysvaiheessa, ja on tunnistettu kokonaisuuksia, joihin on erityisesti paneuduttava

**Automaatio ja tekoäly -erillisprojektin tilannekatsaus/ Vesa Hagström**

Projekti etenee Valtiokonttorin tiimin työpajoissa, joissa käydään läpi tarpeita ja käytäntöjä tavoitteena tunnistaa tarkempia käyttötapauksia. Tunnistettu on esim. hakemusten ja raporttien käsittely, tiivistelmät, kääntäminen, chat bot -tyyppiset avustajat, päätöksenteon tuki. Tekoälyn teknisen arkkitehtuurin toteutusta päästään pian testaamaan. Lähestymistapana on Proof of Concept, ja lopputulokset selviävät testausten kautta. Painotetaan ratkaisuja, joista saatava hyöty on suurin. Projektin riskeiksi on tunnistettu mm. eri teknisten ratkaisujen soveltuvuus, teknisen tiimin kapasiteetti ja tietosuojanäkökulmat. Keskeistä on toimintaprosessien ja työskentelytapojen muuttuminen, kyse on dataprojektista ja muutosjohtamisesta.

**Työryhmän keskustelussa esiin nousseet asiat**

Todettiin, että tuottavuuden parantamisen kannalta tekoälyn ja automaation hyödyntäminen on tärkeää. Kysyttiin, onko tehty arviointia siitä, missä vaiheessa konkreettisia hyötyjä saavutetaan. Vastattiin, että tuottavuushyödyt painottuvat, kun käyttötapausten priorisointia tehdään. Tarkoitus on, että vuonna 2025 tekoälyä pilotoidaan ja hyötyjä arvioidaan yhteisesti. Yleisesti tekoälyn käyttö saattaa alkuvaiheessa hidastaa toimintaa ja aiheuttaa lisätyötä. Mainittiin, että erillisprojektissa on kyse myös olemassa olevien toiminnallisuuksien rikastamisesta. Tuotiin esille, että avustusten hakijat hyödyntävät jo tekoälyä.

Todettiin, että automaatio ja tekoäly -erillisprojektin etenemisestä kuullaan mielellään yhteistyöryhmässä jatkossakin.

**Päätös**: Työryhmä merkitsi tiedoksi Valtiokonttorin tilannekatsauksen ja siitä käydyn keskustelun.

**5 Tilannekatsaus yhteisten valtionavustuspalvelujen kehittämisen hallintamallin toimivuuteen**

Liite 3 Tilannekatsaus hallintamallin toimivuus

Leena Rantala esitteli hallintamallin tarkoitusta ja tavoitteita, asiakasvaatimusten priorisoinnin yleisiä periaatteita sekä seurattavia asioita, joita ovat muun ohella olennaisten toiminnallisuuksien valmistuminen, tekoälyn ja automaation hyödyntäminen, käyttöönottojen edistyminen ja tuottavuushyödyt. Yhteistyöryhmän jäseniltä toivottiin näkemyksiä hallintamallin tavoitteiden toteutumisesta ja seurantaan liittyvien tietojen keräämisestä esimerkiksi käyttäjäkyselyn avulla.

**Työryhmän keskustelussa esiin nousseet asiat**

Pohdittiin hallintamallin käytettävyyttä esimerkiksi valittaessa VA-palveluissa toteutettavaa hakua. Pidettiin hyvänä, että hallintamalli ohjaa osallistamaan valtionapuviranomaisia kehittämistyöhön. Tuotiin esille, että priorisointiperiaatteissa ”ison toimijan” määrittelyyn liittyy tulkinnallisuutta, esimerkiksi tällä hetkellä maa- ja metsätalousministeriö on ”iso” VA-palvelujen käyttäjä, vaikka ei valtionapuviranomaisena olekaan suurimpia.

Korostettiin, että on tärkeää priorisoida ns. perusprosessia ja esimerkiksi kehitysehdotusten pitäisi kulkea omalla radallaan. Pidettiin tärkeänä, että väliaikaisratkaisut erotetaan valmiista toiminnallisuuksista ja myös väliaikaisratkaisuja arvioidaan tuottavuushyötynäkökulmasta. Tuotiin esille, että nykytilanteessa järjestelmä on lisännyt manuaalista työtä ja siksi tuottavuus on tässä vaiheessa paranemisen sijaan heikentynyt.

Käyttäjäkyselyä valtionapuviranomaisille kannatettiin. Kyselyn avulla saataisiin tietoa mm. palvelujen valmiusasteesta. Tuotiin esille, että menetelmänä voisi käyttää lomakkeen sijasta haastatteluja. Säännöllinen käyttäjäkysely toisi tietoa esim. käyttäjien tyytyväisyydestä. Mainittiin myös, että käyttäjäkyselyn avulla saataisiin tietoa käyttäjäkokemuksista ja valmiusasteesta uusien käyttöönottojen suunnittelun taustaksi.

**Päätös**: Työryhmä merkitsi tiedoksi tilannekatsauksen ja siitä käydyn keskustelun.

**6 Käytännejaoston toiminnan käynnistäminen**

Liite 4a Asettamiskirje  
Liite 4b Valtionavustuskäytänteiden uudistamisen työsuunnitelma

Tuula Lybeck ja Mikko Lehtonen esittelivät asian. Yhteistyöryhmä päätti kokouksessaan 12.9.2024 asettaa jaoston valtionavustuskäytänteiden uudistamista varten. Myös yleishyödyllisten yhteisöjen rahoituksen ja toiminnan kehittämisen parlamentaarinen neuvottelukunta kannustaa hallintoa avustuskäytänteiden uudistamiseen. Jaoston työskentelyssä otetaan huomioon hallituksen kehysriihen linjaukset. Kyse on pienestä työryhmästä. Jäsenistä myös sihteerinä toimii Mikko Lehtonen oikeusministeriöstä. Työsuunnitelmaa on luonnosteltu, ja tarkoituksena on lähteä kalenteroimaan ensimmäistä kokousta. Tavoitteena on päästä pikaisesti liikkeelle tärkeimpien asioiden kanssa. Jaoston työskentelystä raportoidaan yhteistyöryhmälle ja kansalaisjärjestöstrategian toimeenpanoryhmälle, ja myös parlamentaariselle neuvottelukunnalle kerrotaan työskentelyn etenemisestä.

**Päätös**: Työryhmä vahvisti jaoston asettamisen esitetyssä muodossa.

**7 Valtionavustustoiminnan vähimmäistietojen toimittamista koskevan ohjeen päivittäminen**

Liite 5a Vähimmäistietojen toimittamista koskevan ohjeen päivittäminen  
Liite 5b Vähimmäistietojen toimittaminen ohjeluonnos

Leena Rantala esitteli luonnostellut ohjeen päivitykset, jotka liittyvät 1.1.2025 voimaan tulevaan asetusmuutokseen sekä eräisiin valtiovarainministeriölle ja Valtiokonttorille tulleisiin kysymyksiin, esimerkiksi vähimmäistietojen toimittamiseen hakemuksen tai hankkeen peruuttamistilanteissa.

**Työryhmän keskustelussa esiin nousseet asiat**

Mainittiin, että päivitykset vastaavat esille tulleisiin kysymyksiin. Tuotiin esille, voisiko ohjeistuksessa täsmentää valtionavustusten tunnistamiseen liittyen ei-lakisääteisten korvausten luonnetta.

**Päätös**: Työryhmä merkitsi tiedoksi asian ja siitä käydyn keskustelun.

**8 Muut asiat**

Tuula Lybeck kertoi, että valtionavustuslakihankkeen asettamispäätös on valmistelussa ja luonnoksen mukaan VA-yhteistyöryhmälle tulisi tehtäväksi arvioida VA-palvelujen käyttövelvoitteen tarkoituksenmukaisuus sekä valtionapuviranomaisten mahdollisuus valtionavustustoiminnan tietovarannon tietojen hyödyntämiseen.

**9 Seuraava kokous**

VA-yhteistyöryhmän seuraava kokous on 26.11. klo 13-15.

**10 Kokouksen päättäminen**

Puheenjohtaja päätti kokouksen klo 15.02.

|  |  |
| --- | --- |
| **Liitteet** | Liite 1 VA-yhteistyöryhmän kokouksen 04\_2024 pöytäkirja Liite 2 Valtiokonttorin tilannekatsaus Liite 3 Tilannekatsaus hallintamallin toimivuuteen Liite 4a Asettamiskirje Liite 4b Valtionavustuskäytänteiden uudistamisen työsuunnitelma Liite 5a Vähimmäistietojen toimittamista koskevan ohjeen päivittäminen Liite 5b Vähimmäistietojen toimittaminen ohjeluonnos |
| **Jakelu** | Työryhmän jäsenet ja pysyvät asiantuntijat |
|  |  |